Għaddiet sena oħra minn fuqna, sena li kienet mimlija daqs bajda kemm fix-xena lokali kif ukoll fix-xena internazzjonali. Sena li fil-verità ħalliet ħafna frott fil-ħidma tal-Gvern b'risq il-poplu Malti. F'din is-sena komplejna nibnu fuq dak li għamilna fis-snin l-imgħoddija fejn saħħaħna l-istrutturi finanzjarji tal-pajjiż. Sena fejn saħħaħna wkoll l-istituzzjonijiet tal-pajjiż lejn aktar trasparenza u kontabilità fl-isfera politika. Inħoss li f'din l-art qatt ma kellna Gvern li ħadem daqshekk biex insaħħu l-istruttura fl-oqsma tal-governanza. Kellna kritika minn diversi oqsma fl-isfera lokali fejn kien hemm min kien ġustifikat fil-kritika tiegħu, u bħala Gvern smajna din il-kritika kif inhu mistħoqq. Għalaqna s-sena bi ħtif ta' ajruplan, li spiċċa b'wiċċ il-ġid. Kien hawn min kien xettiku dwar dan il-ħtif u dan għaliex ma spiċċax fi traġedja kif donnu hawn minn xtaq. Rajna kif ir-Renju Unit ivvota biex iħalli l-Unjoni Ewropea, sitwazzjoni li tafettwa lil kull Membru Stat fl-Unjoni Ewropea kif ukoll lir-Renju Unit. Deċiżjoni li rridu niffaċċjaw bħala pajjiż speċjalment bil-Presidenza tal-Unjoni li bdiet fil-bidu tas-sena 2017. Rajna wkoll kif il-poplu Amerikan ivvota għall-ħatra ta' President ġdid, Donald Trump, li se jieħu t-tmexxija tal-Istati Uniti fi ftit ġranet oħra. Rajna kampanja mimlija kontroversja waħda wara l-oħra. Kampanja mimlija tfigħ ta' tajn u ħmieġ. Rajna ukoll kif l-Istat Islamiku ħa responsabbiltà ta' diversi attakki li saru fl-Ewropa, attakki li huma intenzjonati biss biex iwerwru lill-pubbliku in ġenerali u jfixklu l-ekonomija ta' pajjiż. Attakki li ma jilħqu l-ebda skop ħlief li jsaħħu l-ħsieb tal-popli, biex jingħaqdu kontra kull ma jkun qiegħed ixekkel il-paċi li ngħixu fiha. Rajna ħafna turbulanzi li kollha jħallu l-effetti tagħhom, effetti negattivi kif ukoll pożittivi. Biss hawn hu l-għaqal, li minn ħaġa negattiva dejjem irnexxielna nieħdu l-pożittiv biex nagħmlu l-ħajja aktar faċli u feliċi għall-poplu tagħna. Issa bdejna s-sena 2017, sena fejn fl-ewwel sitt xhur bħala pajjiż se nieħdu f'idejna t-tmexxija tal-Unjoni Ewropea. Dan l-avveniment se jservi biex Malta tkun il-protagonista fl-Ewropa. Mhux se nkunu passivi imma se nkunu qegħdin noħolqu diskussjoni sħiħa dwar 'il futur tal-Unjoni Ewropea u dwar il-pożizzjoni li għandna nieħdu fix-xena politika internazzjonali, proċess li għad irid jibqa' jissemma għaliex minflok mxejna wara ħaddieħor morna għal l-pożizzjoni tat-tmexxija. Biss ibqgħu ċerti li bħala Gvern mhux se nkunu ffukati biss fuq din il-Presidenza imma se nkomplu wkoll nibnu u ninvestu f'pajjiżna. Taqtgħux qalbkom għandna l-kapaċità li nagħmlu dan, għandna mexxej ħabrieki u grupp ta' nies, li jaħdmu miegħu, kapaċi. Aħna qatt ma morna ngħidu li ma għandniex talent fil-partit jew grupp Laburista, dak il-kliem qalu ħaddieħor, u li ironikament, xorta mar għall-għażla tal-poplu mingħajr talent u sfortunatament baqa' bi grupp bla talent. Inżommu saqajna mal-art, u hekk qegħdin nagħmlu għaliex mill-ewwel ġurnata li bdejna sal-lum żammejna l-kuntatt mal-poplu: B'laqgħat ta' diskussjoni pubbliċi, laqgħat tal-kabinett fil-kunsilli lokali u laqgħat fil-pjazez u fl-irħula tagħna kull nhar ta' Ħadd. Naħseb li qatt ma kien hawn Gvern tal-poplu u għall-poplu bħalma hu l-Gvern illum il-ġurnata.